# **СЛУЖБЕНИ ГЛАСНИК**

ОПШТИНА ЈЕЗЕРО

**Година XVII број 4 31.05.2017. год.**

**С К У П Ш Т И Н А О П Ш Т И Н Е**

**28.**

**На основу члана 20.,39 Закона о локалној самоуправи („Службени гласник Републике Српске“, број: 97/16), члана 6. Закона о комуналним дјелатностима ("Службени гласник Републике Српске", број: 124/11), члана 9.став 3 Закона о комуналној полицији („Службени гласник Републике Српске“, број: 28/13) и члана 30. Статута општинe Језеро ("Службени гласник општине Језеро", број: 02/05), Скупштина општине Језеро на 6. сједници одржаној дана 31.05.2017. године, донијела је**

# **О Д Л У К У**

**о комуналном реду**

**I - ОПШТЕ ОДРЕДБЕ**

**Члан 1.**

**Овом одлуком уређује се комунални ред и одржавање комуналног реда и комуналних објеката на подручју општине Језеро, прописују се услови и начин одржавања чистоће и привремено заузимање јавних површина, изградња, одржавање и заштита зелених површина, сакупљање, одвоз и депоновање комуналног отпада, одвођење отпадних вода са јавних површина, чишћење** септичких јама, јавна расвјета у насељу којом се освјетљавају саобраћајнице и друге јавне површине.

Члан 2.

**Јавне површине су земљишне или водне површине које су документом просторног уређења нумерички и графички дефинисане и намијењене за обављање јавних функција, дјелатности или активности и које су као такве доступне неодређеном броју физичких или правних лица, а нарочито:**

- саобраћајне површине (коловози, тротоари, пјешачке стазе, мостови и сл.);

- зелене површине (паркови, травњаци, цвијетњаци и други цвијетни и јавни насади, зеленило уз саобраћајнице, живице и сл.);

- уређене и неуређене површине око стамбених, пословних и других објеката;

- водотоци и обале водотока (ријеке, рјечице, потоци, језера, канали);

- спомен обиљежја, излетишта, природне и радом створене вриједности;

- аутобуска и такси стајалишта, платои бензиских станица;

- гробља, мезарја;

- спортски, рекреативни и забавни терени.

II - ОДРЖАВАЊЕ ЧИСТОЋЕ НА ЈАВНИМ ПОВРШИНАМА

Члан 3.

Под одржавањем чистоће, у смислу одредаба ове одлуке, подразумијева се редовно и ванредно чишћење улица, тротоара, плочника, прање улица, чишћење дворишта стамбених и пословних зграда, чишћење зелених површина, сакупљање отпадака и одлагање у посуде намијењене за одређену врсту отпада, одржавање и пражњење посуда за комунални отпад, одвожење и депоновање отпада, чишћење снијега и уклањање леда у зимском периоду са улица, тротоара и плочника и предузимање других мјера за одржавање чистоће.

Члан 4.

У одржавање комуналног реда на јавним површинама и у објектима у смислу ове одлуке, нарочито спада:

1. Уређење и одржавање улица, паркова, дрвореда и других јавних површина.

2. Одржавање зграда, фирми, рекламних паноа, билборда, огласних табли и сл.

3. Одржавање других комуналних објеката као што су:

- чекаонице,

- фонтане и јавне чесме,

- саобраћајни и електрични стубови,

- киосци и слични објекти,

- јавни санитарни чворови,

- одржавање канализације,

- управљање јавним паркиралиштима и њихово одржавање,

- опште уређење.

Члан 5.

Чишћење и одржавање чистоће на јавним површинама врши јавно комунално предузеће, односно предузеће којем Начелник општине повјери вршење тих послова у складу са Законом о јавним набавкама (у даљем тексту: надлежно предузеће), и оно је одговорно за одржавање чистоће и комуналног реда.

Члан 6.

О чишћењу јавних површина које се сматрају површинама јавног саобраћаја старају се предузећа, самосталне трговинске радње, заједнице етажних власника и друга правна и физичка лица, која те површине користе, односно одржавају и они су одговорни за одржавање чистоће и комуналног реда на њима, уколико за поједине површине није одредбама ове одлуке или посебним прописима другачије одређено.

Правна и физичка лица која обављају дјелатност у објектима уз јавне површине дужна су свакодневно довести јавну површину у чисто и уредно стање, ако због њихове пословне и друге дјелатности долази до прљања простора око њиховог објекта.

Власници и корисници спортских и рекреационих објеката, забавних паркова и игралишта, организатори јавних скупова, јавних приредби и привремени корисници јавних површина, обавезни су осигурати чишћење површина које користе и које служе као приступ објектима или за постављање објекта, и да те површине очисте одмах по завршетку утакмице, приредбе или скупа.

Корисници објеката из овог члана дужни су да за објекте и површине обезбиједе прописане посуде-корпе за отпатке у потребном броју и да их уредно празне и одржавају.

Члан 7.

Правна и физичка лица и власници самосталних трговинских радњи који користе јавне површине могу извршење обавеза прописаних одредбама ове одлуке уговором повјерити надлежном предузећу.

Члан 8.

На јавним површинама постављају се корпе и посуде (контејнери) за сакупљање отпада.

Корпе и посуде за отпад морају се уредно одржавати и празнити прије него што буду до врха напуњене.

Простор око корпи и посуда за отпад мора бити увијек очишћен.

Отпад са јавних површина обавезно се мора одвозити на одређене депоније.

Уколико одговарајућом планском документацијом нису предвиђена мјеста на којима се постављају корпе и посуде за отпад, то мјесто одредиће орган управе надлежан за просторно планирање и комуналне послове.

Члан 9.

Корпе и посуде за отпад морају бити једнообразне и одржавати се у исправном и чистом стању.

Оштећене и дотрајале корпе и посуде за отпад морају се замјенити са исправним.

Улични продавци морају имати посуду за одлагање амбалаже и отпадака.

Члан 10.

Вријеме и начин чишћења јавних површина као и вријеме и начин пражњења и одржавања корпи и посуда за отпад утврђује се верификованим динамичким планом кога доноси надлежно предузеће, уз сагласност органа управе надлежног за комуналне послове.

Члан 11.

Вријеме и начин чишћења јавних површина мора се ускладити тако да се чишћењем:

- не узнемиравају грађани буком, дјеловањем штетних и неугодних мириса и стварањем прашине,

- не онемогућава саобраћај, кретање пјешака тротоарима, и обављање других дјелатности на јавним површинама,

- не прљају и не оштећују објекти, насади, травњаци и друге јавне површине.

Члан 12.

Редовним чишћењем обезбјеђује се уклањање нечистоће која настаје редовним и уобичајеним коришћењем јавне површине, а обавља се у складу са Програмом заједничке комуналне потрошње, којег доноси СО-е Jezero на приједлог Начелника општине и органа управе надлежаног за комуналне послове.

Програм рада садржи план, динамику и начин чишћења и одржавања јавних површина.

Члан 13.

Јавне саобраћајне површине чисте се и перу ноћу у времену од 22 до 6 часова, према утврђеном плану и распореду.

Члан 14.

Ванредно чишћење врши се у случајевима када се због повећаног обима или интезитета коришћења јавних површина, не обезбјеђује чистоћа редовним чишћењем.

Ванредно чишћење обавља се:

- након већих временских и других непогода (поплаве, пожари, земљотреси и друге елементарне непогоде),

код већих кварова на водоводним, канализационим и другим инсталационим мрежама,

у вријеме предузимања посебних мјера, у циљу сузбијања и спрјечавања заразних болести, или у циљу заштите животне средине,

у вријеме и након одржавања јавних манифестација.

Члан 15.

Ванредно чишћење може да одреди орган управе надлежан за комуналне послове и комунална полиција.

Члан 16.

Власници и корисници пословних и стамбених објеката обавезни су одржавати чистоћу у двориштима и на земљишту које служи редовној употреби објеката, у складу са мјерама и на начин прописан овом одлуком.

О одржавању чистоће на површинама и објектима намјењеним јавној употреби старају се предузећа, односно лица која послују, управљају и користе наведене површине и објекте.

Члан 17.

Уклањање снијега и леда врши предузеће ili физичко лице којем Начелник општине повјери те послове у складу са Законом о јавним набавкама.

**Уклањање снијега и леда врши се према Програму зимске службе, донесеног од стране органа управе надлежног за комуналне послове, а којим се утврђује приоритет, редослијед и начин уклањања снијега и леда са јавних површина.**

Члан 18.

Зимска служба се организује у периоду од 15. новембра текуће до 15. марта наредне године, а по указаној потреби може се организовати и раније, односно касније.

Члан 19.

Власници и корисници пословних простора и објеката дужни су да уклањају снијег и лед са јавне површине испред својих објеката и то у дужини објекта, а у ширини најмање два метра.

**Власници стамбених објеката који су изграђени поред улице дужни су да у ширини своје грађевинске парцеле очисте тротоар од снијега и леда.**

Снијег и лед испред стамбених зграда дужни су да уклањају етажни власници, закупци и корисници станова, сваки испред свог улаза у зграду.

Снијег и лед са кровова стамбених и пословних зграда, те са тенди дужни су да уклањају етажни власници и корисници станова и пословних просторија, ако представљају опасност за безбједно одвијање саобраћаја пјешака и возила.

Снијег и лед очишћен испред објекта и тротоара не смије се бацати на улицу.

Члан 20.

У случају поледице све површине на којима се одвија пјешачки саобраћај, или саобраћај моторним возилима, посипају се материјалом који спријечава клизање и који убрзава отапање леда.

Кад опасност од поледице престане саобраћајне површине са морају очистити од материјала којим су посипане.

Посипање и чишћење абразивног материјала са саобраћајница врши предузеће којем је повјерено уклањање сњежних падавина.

Члан 21.

Снијег и лед који се уклања са јавних површина скупља се на гомиле на мјестима која су погодна за одвоз.

При скупљању снијега и леда мора се водити рачуна да коловоз и тротоар остану проходни, као и да је прилаз водоводним и канализационим шахтовима те контејнерима за отпад обезбјеђен, да се могу несметано користити.

Члан 22.

Приликом уклањања снијега и леда забрањено је:

- изношење и гомилање снијега из дворишта, башта и других слободних површина на улице и тротоаре,

- бацање снијега и леда испред кућа на саобраћајницу,

- затварање снијегом и ледом сливника и шахтова,

- депоновање снијега и леда у паркове и на зелене површине,

- санкање и клизање на јавним саобраћајним површинама.

Приликом уклањања снијега и леда не смију се оштећивати површине са којих се врши уклањање, нити објекти и насади на тим површинама.

Лице које оштети површине, објекте и насаде на површинама дужно је да их доведе у првобитно стање.

Члан 23.

На јавним површинама, из члана 2. ове одлуке, забрањено је вршити садњу стабала, живе ограде, грмља, те постављање вјештачких брежуљака, фонтана и бетонске галантерије, без одобрења надлежног органа општинске управе.

Члан 24.

У циљу одржавања и заштите животне средине и комуналне чистоће на јавним површинама забрањено је:

1. Бацање папира и другог отпада ван корпи и посуда за отпад, или на други начин стварање нечистоће на јавним површинама,

2. Бацање жара, отровних, експлозивних и лако запаљивих материја, у корпе или посуде за отпад,

3. Коришћење јавне површине за смјештај робе, амбалаже, моторних возила, камп приколица и других ствари, изузев када то дозволи надлежни орган у складу са посебним прописима,

4. Коришћење јавне површине за продају било какве робе, или обављање друге дјелатности без одговарајућег одобрења,

5. Постављање приватних посуда за отпад (корпи) на јавне површине,

6. Одлагање или депоновање отпадног грађевинског материјала, земље и сл.,

7. Поправак, сервисирање и прање свих врста возила,

8. Испуштање уља, свих врста отпадних текућина, отровних, прљавих и масних течности, боја, лакова, креча, животињског измета, фекалија и било којих других течности које прљају јавну површину,

9. Оштећење корпи и других посуда за отпад,

10. Паркирање возила на тротоарима, зеленим површинама, и мјестима на којима се налазе улични хидранти, сливници, пролази, приступни путеви, стазе и сл.,

11. Бацање отпада и отпадних материја у водотоке и на обале водотока,

12. Остављање и излагање на јавној површини предмета који могу упрљати или повриједити пролазнике,

13. Напасање и храњење стоке,

14. Продавање стоке ван локација одређених за те намјене,

15. Гажење, уништавање, оштећење и заграђивање паркова, засада, зелених и цвијетних површина, као и уређаја и предмета који се налазе на тим мјестима,

16. Бацање и одлагање кабастог отпада,

17. Паљење отпада, лишћа, папира, гума и сл.,

18. Ложење ватре и сушење меса у шупама за огрев које се налазе на јавним површинама,

19. Истицање назива фирме, реклама, рекламних паноа, билборда и сл. без одобрења органа управе надлежног за комуналне послове,

20. Остављање возила која нису у возном стању (нерегистрована, хаварисана и сл.),

21. Ускладиштење грађевинског, огревног и сличног материјала, без одобрења надлежног органа,

22. Копање и одношење хумуса, камења, пијеска и других састојака са зелених површина,

23. Коришћење јавних површина супротно њиховој намјени.

Члан 25.

Забрањено је на јавној површини постављати рампе, стубиће и жардињере, као и друге физичке препреке, без одобрења органа управе надлежног за комуналне послове.

Члан 26.

Забрањено је свако прљање, цртање, штампање и рекламирање на јавним саобраћајним површинама којим се угрожава безбједност саобраћаја.

Члан 27.

Возила која учествују у саобраћају не смију прљати јавне површине.

Возила која превозе текући или расути материјал морају бити исправна, како се из њих не би просипао терет.

Возила која превозе папир, сијено, сламу, пиљевину, лишће и сличне материјале морају бити прекривена церадом или на други начин осигурана да материјал који превозе не просипају по јавним саобраћајним површинама.

Члан 28.

Истовар и утовар огрева, грађевинског и другог материјала и робе може се вршити на површинама јавног саобраћаја само онда када за то не постоје друге површине. У том случају истовар и утовар се мора обавити брзо и без одлагања.

Послије сваког истовара и утовара, лица која то обављају дужна су одмах уклонити амбалажу, отпатке и нечистоћу на мјесто одређено за одлагање.

Запрежна возила морају имати канте за прикупљање измета теглећих животиња.

Члан 29.

При обављању грађевинских радова извођачи су дужни предузимати следеће мјере за спречавање прљања јавних површина:

1. градилиште оградити сходно одредбама Закона о заштити на раду,

2. очистити јавне површине око градилишта од свих врста грађевинског или другог материјала, блата и сличног, чије је таложење на јавним површинама посљедица извођења радова,

3. за вријеме рушења грађевинског објекта спријечити стварање прашине,

4. депоновати грађевински материјал у оквиру градилишта тако да се не омета саобраћај и слободно отицање воде, односно да се материјал не разноси по јавним површинама,

5. одржавати чистоћу на сливницима и шахтовима у непосредној близини градилишта,

6. прати и чистити возила прије њиховог изласка са градилишта.

Шут, земља, отпадни грађевински материјал и слично који настају послије рушења старе и изградње нове зграде морају се одмах уклонити и превести на депонију, а терен се мора оставити чист и уредан.

Уколико извођач радова одмах не уклони отпадни материјал из претходног става, уклањање материјала и чишћење јавних површина ће се извршити на терет извођача радова по налогу комуналне полиције.

III - ПРИВРЕМЕНО ЗАУЗИМАЊЕ ЈАВНИХ ПОВРШИНА

Члан 30.

Под привременим заузимањем јавних површина у смислу ове одлуке сматра се :

- постављање привремених објеката-киоска за продају робе и пружање услуга,

- постављање привремених помоћних објеката (гараже, шупе и сл.)

- постављање љетних башти ( столова, столица, тенди, сунцобрана ограда и сл.),

- постављање расхладних витрина, покретних столова, сталака и импровизованих објеката за продају творнички пакованог сладоледа, књига, часописа, разгледница, сувенира, наочала и лутрије, те прехрамбених производа који се припремају на лицу мјеста (кокице, кестен, кукуруз и пецива),

- постављање изложбених мјеста испред пословних објеката и просторија,

- постављање забавних радњи, спортских садржаја,

- вршење повремених радњи у изузетним приликама,

- постављање монтажно-демонтажних објеката за продају робе,

- постављање рекламних табли-паноа, билборда, заставица, јарбола, рекламних витрина и других рекламних објеката,

- коришћење јавне површине за продају воћа и поврћа.

Члан 31.

Локација за постављање привремених објеката из претходног члана став 1. алинеја 1. и 2. додјељује се путем јавног оглашавања, према Плану коришћења јавних површина општине Језеро.

Одлуку о расписивању јавног огласа доноси Начелник општине.

Ако за одређену локацију,након проведеног јавног огласа се утврди да нема више заинтересованих лица, иста се може додијелити без поновног јавног огласа.

Власницима постојећих објеката који су постављени на јавним површинама на основу одговарајућег акта надлежног органа и за остале објекте и намјене из претходног члана ове одлуке, локација јавне површине се може додијелити без јавног огласа.

Члан 32.

Одобрење за привремено заузимање јавне површине за објекте из члана 30.ове одлуке издаје орган управе надлежан за просторно планирање и комуналне послове општине Језеро на основу претходно израђених урбанистичко – техничких услова.

Одобрење за објекте из члана 30.став 1 алинеја 1.и 2. ове одлуке се издаје највише до пет година, а одобрење за остале кориснике из члана 30. ове одлуке највише до годину дана.

У одобрењу се уноси рок на који се издаје одобрење за обављање одређене дјелатности, одређује локација и површина, коју лице које добије одобрење може користити, те висина накнаде по 1 м2 коришћења јавне површине.

Члан 33.

Висинa накнаде за заузимање јавне површине по 1м2 утврђује се посебном одлуком, у зависности од намјене за коју се врши и од зоне у којој се налази локација.

Члан 34.

Лице које добије одобрење за заузимање одређене јавне површине, дужно је одржавати чистоћу на добијеној локацији, а након завршетка радног дана мjесто на којем је обављало одобрену дјелатност дужно је очитити.

Члан 35.

На одобреној локацији може се вршити само она дјелатност за коју је издато одобрење.

Члан 36.

Мјеста на јавним површинама на којима је одобрено постављање столова и столица ради постављања љетних башти морају испуњавати следеће услове:

1. Простор који преостаје за пролаз пјешака не смије бити ужи од 1,5 м;

2. Удаљеност љетне баште, односно њене ограде од руба саобраћајнице не смије бити мања од 1,5 м;

3. Постављање љетне баште смије се одобрити искључиво испред пословног простора с тим да ширина, односно дужина одобрене баште не смије прелазити габарите пословног простора;

4. Одобрење за постављање љетне баште не смије се издати пословном простору који нема непосредан приступ - улаз са јавне површине;

5. Одобрење за рад љетних башти издаје се за тражени период у текућој години;

6. По истеку одобрења за коришћење јавне површине за рад љетне баште столови, столице, тенде и ограде се морају уклонити, а површина која је коришћена мора се уредити и очистити.

7. На захјев корисника којем је јавна површина била одобрена за рад љетне баште, након истека одобрења за коришћење исте, може се издати одобрење којим се задржава постављена тенда или надстрешница, без столова и столица, за период не дужи од 6 мјесеци, у којем јавну површину неће користити у пословне сврхе, по нижој висини комуналне накнаде која се утврђује посебном одлуком.

Члан 37.

Забрањено је излагање робе животних намирница на јавној површини изван пословног простора гдје постоји изложеност прашини, издувним гасовима аутомобила и другим нечистоћама које могу загадити исте.

Изузетно од претходног става, власник, односно корисник пословног простора може држати воће и поврће испред објекта уколико обезбиједи адекватну заштиту од наведених штетних спољних утицаја, у виду застакљених витрина за излог.

Излагање робе за коју се не односи забрана продаје на јавним површинама, те робе животних намирница у застакљеним витринама и фрижидерима, не смије се вршити на удаљености мањој од 1,5 м од руба саобраћајнице.

Члан 38.

Корисници јавних површина дужни су се придржавати услова одређених у одобрењу о заузимању јавних површина.

Објекти које се налазе на јавним површинама без одобрења надлежног органа, или са одобрењем чији је рок истекао, као и објекти корисника који се не придржава услова одређених у одобрењу за заузимање јавне површине, уклониће се рјешењем комуналне полиције о трошку корисника.

IV- ЈАВНЕ ЗЕЛЕНЕ ПОВРШИНЕ

Члан 39.

Јавним зеленим површинама, у смислу ове одлуке, сматрају се:

1. Паркови

2. Зелене површине уз саобраћајнице

3. Зелене површине уз ријеке и потоке,

4. Зелене површине у стамбеним насељима,

5. Зелене површине око приватних или државних објеката чије су парцеле ограђене,

6. Зелене површине око пословних објеката,

7. Зелене површине у школским двориштима и дјечијим вртићима,

8. Терени за спорт и рекерацију,

9. Дрвореди и појединачни насади и жива ограда,

10. Уређене и неуређене зелене површине.

Члан 40.

# **Јавним зеленим површинама сматрају се површине наведене у претходном члану, изузев зелених површина на којима правна и физичка лица имају право власништва или право коришћења.**

Јавне зелене површине могу се користити само сходно намјени за коју су одређене.

Члан 41.

Зелене површине одржаваће и уређивати:

Надлежно предузеће у складу са Програмом заједничке комуналне потрошње, по Уговору о одржавању зелених површина закљученог са Општином Језеро и то:

- паркове,

- зелене површине уз саобраћајнице, између коловоза и тротоара , као површине које по одлуци не одржавају друга лица,

- зелене површине уз ријеке и потоке,

- терене за спорт и рекреацију који нису дати другом лицу на коришћење,

- дрвореде и појединачне насаде на јавним површинама,

- живу ограду коју по одлуци не одржавају друга лица,

- зелене површине око спомен-гробља и споменика,

2. Власници и корисници објеката:

- зелене површине које припадају тим објектима,

3. Корисници терена за спорт и рекреацију:

- терене за спорт и рекреацију, који су им дати на коришћење.

Члан 42.

Одржавање зелених површина из претходног члана обухвата: његу, надзор, обнову, заштиту од болести и штеточина дрвореда, појединачних насада, живица, парковског дрвећа, грмља, цвјетних и травних површина са прихраном, стални надзор и обнову парковских стаза и путева, клупа, као и остале парковске опреме и пратећих парковских објеката, сјечу сувих, болесних или јако оштећених стабала и грана, орезивање крошње стабала те њезино редовно чишћење и чување, као и кошење и сакупљање покошене траве и скупљање отпада на зеленим површинама и други радови у области ове дјелатности.

Члан 43.

Зелене површине изграђују се и уређују према регулационом плану у складу са урбанистичко - техничком документацијом.

Члан 44.

Реконструисати и вршити радове на одржавању зелених површина, као и дрвореда, могу само лица регистрована за вршење ових послова, у складу са одобрењем органа надлежног за комуналне послове.

Члан 45.

Извођач радова дужан је код градње објекта сачувати постојећа стабла на земљишту одређеном за зелену површину.

Члан 46.

Прекопи за постављање нових или поправак постојећих подземних инсталација (водовод, канализација, електрo и комуникацијски каблови, ПТТ инсталације и сл.) у зеленим површинама из члана 39. ове одлуке могу се изводити само по одобрењу надлежне Општинске службе.

Члан 47.

Након постављања подземних инсталација из става 1. претходног члана, инвеститор ће извршити геодетско снимање подземних инсталација прије засипања канала и доставити о томе потврду органу који је издао одобрење за извоћење радова.

По завршетку радова инвеститор, односно извођач радова, обавезан је зелену површину довести у првобитно стање, према условима и року који су одређени код издавања одобрења за извођење радова.

Члан 48..

Стабла дрвореда и појединачни високи насади на зеленим површинама који се налазе у близини стамбених објеката морају се одржавати тако да не оштећују објекте и не ремете услове боравка.

Стабла и ограде не смију сметати јавној расвјети и саобраћајној сигнализацији и угрожавати безбједност јавног саобраћаја.

Стабла и гране које сметају ваздушним водовима (електричним, телефонским и другим) смију орезивати или уклањати само стручна лица, по претходном одобрењу органа надлежног за комуналне послове.

Власници или корисници земљишта на којем се налази дрво, дужни су када то захтјевају разлози из претходног става дозволити сјечу стабла или грана.

Трошкови око обављања тих радова као и накнаде евентуалне штете падају на терет лица у чијем интересу се радови изводе.

Члан 49.

Ограде од украсне живице уз саобраћајнице, како у приватном тако и у државном власништву, морају се уредно одржавати и редовно орезивати, тако да не сежу преко регулационе линије на саобраћајну јавну површину, односно не ометају саобраћај спрјечавањем видљивости и прегледности пута.

Ограде од живица уз локалне и некатегорисане путеве, како у приватном тако и у државном власништву, морају се одржавати и редовно орезивати најмање једном годишње, тако да се живица, односно ограда до пута орезује и креше до стабла тако да не омета саобраћај, спречавајући видљивост и прегледност пута, те да се у зимским условима не стварају наноси снијега на истим.

Члан 50.

Ако власник, односно корисник, уредно и редовно не одржава и не орезује ограде од украсне живице, из претходног члана, комунална полиција ће рјешењем наложити извршење одређених мјера и одредити рок у којем се исте морају извршити.

Ако власник, односно корисник из претходног става не изврши урећење своје ограде у року који одреди комунална полиција, те мјере и радње ће извршити комунално предузеће по налогу комуналне полиције о трошку власника, односно корисника.

Члан 51.

На јавнимзеленим површинама из члана 40. ове одлуке не смије се посјећи стабло без одобрења органа управе надлежног за комуналне послове.

Ако је стабло дотрајало у тој мјери да пријети опасност по безбједност саобраћаја, животе и имовину или је обољело (имела и сл.) да може угрозити здраве насаде, власник или корисник земљишта дужан је обезбиједити стручно лице да га посјече.

Сјечу стабла из претходног става корисник може извршити тек када је од надлежног органа управе за комуналне послове прибавио одобрење.

Ако пријети опасност из става 2. овог члана комунална полиција ће наложити власнику, односно кориснику земљишта да изврши сјечу стабла, а ако то исти у одређеном року не учини, сјеча стабла ће се извршити путем овлашћених стручних лица, на терет власника односно корисника земљишта.

Члан 52.

Уколико правно или физичко лице, на било који начин поруши, уништи или оштети зеленило, дужан је извршити накнаду штете, према процјени комисије коју формира Начелник општине.

Висина одштете одредиће се сходно поступку из претходног става.

Средства уплаћена по овом основу из овог члана, намијењена су искључиво за подизање новог и обнову уништеног јавног зеленила.

Члан 53.

Без одобрења органа управе надлежног за комуналне послове забрањено је:

1. Прекопавање јавних површина,

1. 2. Реконструкција постојећих и изградња нових зелених површина,

3. Ограђивање и постављање било каквих уређаја, објеката, направа, рекламинх паноа и сл. на јавним зеленим површинама,

4. Одлагање грађевинског материјала,

5. Камповање и постављање шатора,

6. Обарање и уклањање дрвећа, вађење пањева, те резање грана и врхова дрвећа.

Члан 54.

У циљу заштите зелених површина забрањено је вршење сваке радње или активности којом би се исте угрозиле.

V- САКУПЉАЊЕ, ОДВОЗ И ДЕПОНОВАЊЕ

КОМУНАЛНОГ ОТПАДА

Члан 55.

Комуналним отпадом сматра отпад из домаћинстава, као и други отпад који је због своје природе или састава сличан отпаду из домаћинства, као што је ситни отпад који настаје у становима, заједничким просторијама стамбених зграда, пословним просторима, гаражама, двориштима, а који се по својој величини може одлагати у посуде за комунални отпад из домаћинстава.

Члан 56.

Отпадом на јавним површинама сматрају се отпаци који настају на тим површинама.

Сакупљање и одвоз отпада са јавних површина врши се у складу са чланом 12. и 13. ове одлуке.

Члан 57.

Комуналним отпадом не сматрају се: земљани отпаци, остаци грађевинског материјала, шљака, подрумски, дворишни и тавански отпад, као и други крупни отпаци који настају у процесу индустријске, занатске, грађевинске, пољопривредне или друге производње.

Члан 58.

Крупним отпадом, у смислу ове одлуке, сматра се отпад који настаје у становима, гаражама, пословним просторијама и заједничким просторијама стамбених зграда, а који се по својој величини, количини или настанку не сматра комуналним отпадом, а нарочито: искоришћени кућански апарати, покућство, санитарни уређаји, картонска амбалажа у већим количинама, стари намјештај, олупине возила или њихови дијелови и сл.

Члан 59.

Зграде испред којих се одлаже комунални отпад морају имати довољан број посуда - контејнера за одлагање.

Члан 60.

Надлежно предузеће је обавезно да по указаној потреби или налогу комуналне полиције или здравствено-санитарне инспекције изврши дезинфекцију посуда (контејнера).

Члан 61.

За новосаграђене пословне објекте и новоотворене пословне просторе посуде за комунални отпад набавља инвеститор, односно корисник.

Мјесто за смјештај посуда за одлагање комуналног отпада за новосаграђене стамбено пословне објекте дужан је да одреди надлежни орган управе за просторно уређење, приликом издавања одобрења за грађење.

Имаоци и произвођачи већих количина комуналног отпада (угоститељски објекти, трговинске радње, занатске радње, објекти у јавној употреби и сл.) дужни су набавити посуде за одлагање отпада.

Члан 62.

Мјесто за смјештај посуда за одлагање комуналног отпада, за изграђене стамбено - пословне објекте, одређује надлежни орган управе за просторно уређење и за комуналне послове.

Мјеста на коме су постављене посуде за отпатке морају се држати у чистом и уредном стању.

Члан 63.

Имаоци комуналног отпада дужни су износити отпад у завезаним намјенским врећицама и одлагати га у посуде за комунални отпад на за то одређеним мјестима.

Члан 64.

Одлуком о управљању комуналним отпадом одређује се: подручје на којем се врши прикупљање отпада, мјеста за селективно прикупљање отпада, локација за депоније, вријеме и начин одвоза, процјена висине накнаде за услуге скупљања и одвоза отпада, врсте казнених одредби и стимулационих мјера, и сл.

Члан 65.

Сви имаоци и произвођачи отпада из урбаног дијела општине и из члана 55. ове oдлуке, дужни су надлежном предузећу коме је општина повјерила вршење ових дјелатности плаћати мјесечну накнаду на име коришћења комуналних услуга по m² корисне површине или на други начин на основу закљученог уговора са надлежним предузећем.

Давалац комуналних услуга не може вршити обрачун и наплату одвоза смећа по оба основа из претходног става.

Члан 66.

Одвоз комуналног отпада врши се специјалним возилом за одвоз отпада и одлаже се на за то одређену депонију.

Радници који одвозе отпад из домаћинства као и други ситни отпад који је по својој природи и својствима сличан отпаду из домаћинства дужни су:

1. пажљиво руковати посудама за отпад тако да се отпад не расипа, не прља околина и да се посуде не оштећују,

2. прикупити и уклонити затечени и расути отпад поред посуде,

3. посуде за отпад вратити на мјесто и затворити поклопац на посуди,

4. очистити површину око посуде,

5. одложени отпад на мјестима гдје нису постављене посуде покупити и мјесто очистити.

Члан 67.

Домаћинства и други произвођачи отпада су дужни отпад одложити у контејнере за одређене врсте намјене, постављененаодређеним мјестима у градском подручју.

Члан 68.

Одвоз крупног и индустријског отпада сакупљеног на одређеним мјестима, у кругу предузећа, двориштима стамбених или пословних зграда врши давалац комуналних услуга, на захтјев и о трошку власника и имаоца истог.

Члан 69.

Одвоз и депоновање крупног отпада који је одложен на јавним површинама, јавним зеленим површинама, односно на мјестима која нису за то предвиђена, а чији влсник није познат, врши надлежно предузеће, на основу налога издатог од стране комуналне полиције.

Члан 70.

Забрањено је спаљивање свих врста отпада у урбаном подручју.

VI - ОДВОЂЕЊЕ ОТПАДНИХ ВОДА СА ЈАВНИХ ПОВРШИНА

Члан 71.

Отпадне воде чине атмосферске падавине, и вода од прања улица и јавних површина, а исте се одводе путем сливника и уређаја за одводњу.

Уличне сливнике, као и уређаје за одводњу атмосферских и отпадних вода са јавних површина одржава надлежно предузеће којем општина повјери вршење ових послова.

Члан 72.

Забрањено је отворене сливничке канале за одвођење атмосферских вода уз саобраћајнице премоштавати без одобрења органа управе надлежног за комуналне послове.

Члан 73.

Забрањено је ненамјенско коришћење сливника.

VII - ЧИШЋЕЊЕ СЕПТИЧКИХ ЈАМА

Члан 74.

У насељеним мјестима на подручју општине Језеро која имају јавну канализациону мрежу сви имаоци отпадних вода морају бити прикључени на ту мрежу.

Уколико због конфигурације терена или других разлога није могуће извршити прикључак на канализациону мрежу, односно у насељеним мјестима у којима не постоји јавна канализациона мрежа, имаоци отпадних вода морају изградити септичке јаме и прикључити се на исте.

Члан 75.

Септичке јаме морају бити изграђене по свим прописаним санитарно-хигијенским условима и морају се редовно одржавати.

Септичке јаме не смију имати никакве преливе, којима би се садржај излијевао на околну површину или у водоток.

Члан 76.

Чишћење септичких јама обавља предузеће, односно предузетник регистрован за ту врсту дјелатности у складу са санитарно-техничким условима, а на захтјев и о трошку власника септичке јаме.

Чишћење септичких јама врши се одмах по њеном пуњењу, а најмање једном годишње.

Члан 77.

Власници септичких јама дужни су на вријеме извршити њихово чишћење како не би дошло до прелијевања, а тиме и загађивања околине.

Одвоз фекалија врши се специјалним моторним возилима (цистернама) из којих се фекалије не могу просипати.

Фекалије се из возила истресају у градску канализацију, односно у шахт који одреди надлежно комунално предузеће.

VIII ОДРЖАВАЊЕ КОМУНАЛНОГ РЕДА

КОМУНАЛНИ ОБЈЕКТИ И УРЕЂАЈИ У ОПШТОЈ УПОТРЕБИ

Члан 78.

Под одржавањем комуналног реда у смислу ове одлуке подразумијева се уређење и одржавање улица, тргова, јавног зеленила и других јавних површина, комуналних и других јавних објеката, спољних дијелова зграда, фонтана и јавних чесми, електричних стубова - јавне расвјете, огласних табли и других објеката на подручју општине као и уклањање дотрајалих зграда и објеката.

Члан 79.

Улице, тргови и друге јавне површине могу се градити и реконструисати само под условима предвиђенимдокументима просторног урећења, уз прописану техничку документацију.

Члан 80.

Приликом изградње нових или реконструкције постојећих објеката, претходно се мора извршити стручни преглед и евентуална реконструкција или нова изградња подземних индустријских инсталација и уређаја (водовод, канализација, комуникацијски каблови, елекро и ПТТ мрежа и слично).

Члан 81.

Прекопавање улица, тргова и јавних површина може вршити предузеће које одржава инсталације и уређаје, ради постављања, уклањања или измјене подземних инсталација и уређаја, а по прибављеном одобрењу општинског органа управе надлежног за комуналне послове о трошку инвеститора.

Начин и услови прекопавања јавних површина прописују се посебном одлуком Скупштине општине.

Члан 82.

Електрични и телефонски стубови и други комунални објекти и уређаји могу се постављати на улицама, тротоарима, трговима и другим јавним површинама, само на мјестима предвиђеним урбанистичким рјешењем и по одобрењу надлежног општинског органа управе.

Члан 83.

Изградња приступних путева и стаза, са улица, преко паркова и канала може се вршити само од тврдог материјала и под условима које одреди надлежни општински орган управе.

Члан 84.

Забрањује се прелаз техничких возила преко саобраћаjних и зелених површина, како се јавне површине преласком таквих возила, услијед његове тежине, висине или неких других разлога, не би моглe уништити или оштетити.

Члан 85.

Ивичњаци између тротоара и коловоза не смију се спуштати нити клесати ради преласка моторних возила.

У изузетним случајевима може се одобрити спуштање или клесање ивичњака, ако би прелаз возилом преко ивичњака представљао изузетну тешкоћу за нормалан прилаз стамбеном објекту или пословном простору и прелазу инвалидским колицима, што се утврђује стручном оцјеном надлежних општинских органа управе.

Члан 86.

Сви отвори (шахтови, окна и сливници) на улицама, трговима, парковима, двориштима и другим мјестима, морају бити у исправном стању.

Отворима у смислу претходног става сматрају се нарочито:

а) отвори за водовод, канализацију, електричне и телефонске каблове и слично,

б) отвори за убацивање огрева и другог материјала - подрумски прозори.

Члан 87.

Отвори морају бити обезбијеђени технички исправним затварачима - поклопцима.

Затварачи, односно поклопци, отвора на улицама и другим површинама јавног саобраћаја морају бити од ребрастог материјала, а поједина поља заливена асфалтом.

За вријеме извођења радова на отворима, око истих се морају поставити препреке од чврстог материјала и обиљежити видљивим знацима упозорења, а по завршетку радова отвори се морају прописно затворити а препреке уклонити.

Члан 88.

О одржавању отвора за водовод, канализацију, електричне, телефонске и телеграфске каблове, старају се предузећа која отворе користе или су јој пренесени на управљање.

О одржавању отвора за убацивање огрева и другог материјала, подрумских прозора, отвора за освјетљавање просторија и слично, стара се орган који управља зградом, односно власник или корисник зграде.

Члан 89.

Називи улица, тргова или других јавних површина морају бити видљиво истакнути на раскрсницама, а орган управе надлежан за комуналне послове дужан је на почетку сваке улице поставити таблу са називом улице на зграду или други објекат.

Таблица са кућним бројем израђује се од емајлирааног лима величине 20 x 15 cm, а кућни број исписује се бијелом бојом на тамноплавој основи.

Бројеве зграда одређује орган управе надлежан за комуналне послове.

Власници и корисници зграда дужни су да кућне бројеве држе истакнуте стално на зградама, да их чувају и држе у исправном стању. У случају да број зграде због непажње власника, односно корисника буде скинут или изгубљен, власници, корисници зграде дужни су да изврше набавку другог броја о свом трошку.

Власници новоизграђених зграда дужни су најкасније у року од два мјесеца по усељењу да поставе кућни број о свом трошку.

Члан 90.

Спољни дијелови зграде (фасаде, балкони, симсови, украсни дијелови, ограде, олуци, излози, врата, прозори и друго) морају се одржавати у технички исправном стању.

О чистоћи и исправности спољних дијелова зграда стара се заједница етажних власника, односно орган који управља зградом, власник или корисник зграде.

Обавезу уређења фасаде утврђује и уређује орган упрве надлежан за просторно планирање и комуналне послове.

Члан 91.

Забрањено је прљати или на други начин оштећивати зидове, фасаде, излоге, друге спољне дијелове зграда, ограде, као и рекламе, називе фирме и сличне натписе.

Члан 92.

Излози трговинских, занатских и других радњи и осталих пословних просторија израђују се према прописима предвиђеним за одређену дјелатност или према врсти робе која се у тим просторијама продаје или рекламира.

Спољни дијелови излога морају се према потреби бојити, а стаклене површине редовно прати.

Члан 93.

Рекламе и витрине које се на одређеним мјестима постављају као посебни објекти, власници су дужни редовно одржавати у чистом и уредном стању.

Натписи над објектима из претходног става морају се обнављати уколико су нечитљиви или је боја изгубила интензитет.

Члан 94.

Плакати, објаве, огласи, позиви и сл. могу се истицати само на огласне табле које су постављене за те сврхе.

Изузетно од става 1. овог члана плакати и друга обавјештења јавног карактера могу се лијепити и на привремене ограде којима је ограђено игралиште, градилиште и слични објекти, као и унутар излога уколико дозволе то власници или корисници тих објеката.

Орган управе надлежан за комуналне послове може, у периоду предизборне кампање у изборној години, одредити и додатне локације за истицање таквих плаката, обавјештења и огласа.

Плакати и друга обавјештења истакнута ван дозвољеног мјеста, уклониће комунално предузеће одмах по налогу комуналне полиције на терет постављача. ­­­­

Члан 95.

Oгласне табле за истицање објава, огласа, обавјештења, плаката, посмртних плаката, позива и слично, као и други објекти сличне намјене могу се постављати само на мјестима које одреди надлежни општински орган управе.

Члан 96.

Рекламни панои, рекламни и слични натписи могу се постављати на зградама, пословним просторијама као и другим мјестима, само по одобрењу органа општинске управе надлежног за комуналне послове.

У захтјеву којим се тражи одобрење из става 1. овог члана инвеститор је дужан навести приједлог локације постављања, димензије рекламног паноа, опис паноа (једнострани, двострани) и период коришћења.

Уз захтјев инвеститир је обавезан доставити фотографију рекламног паноа, односно натписа, ситуацију терена, или идејно решење које садржи тлоцрт, пресјек, изглед фасаде, и друге детаље.

За постављање рекламног паноа на објекту у приватном власништву, потребано је доставити писмену сагласност власника објекта или дијела објекта на којем се тражи постављање рекламног паноа.

Рекламни панои, рекламни и слични натписи морају бити израђени и постављени према одобрењу и редовно се одржавати у исправном и уредном стању.

Комунална полиција је дужана да нареди уклањање рекламног паноа, рекламног и сличног натписа, који је постављен без одобрења или противно условима у одобрењу.

Члан 97.

Саобраћајне знакове и семафоре може постављати само овлашћено предузеће на мјестима која су дефинисана пројектом регулације саобраћаја.

Саобраћајни знаци и семафори морају се стално одржавати у исправном и уредном стању.

Члан 98.

За вријеме обиљежавања значајнијих датума и свечаности, предузећа и друга правна лица, власници или корисници пословних и стамбених просторија дужни су нарочиту пажњу посветити уређењу и одржавању површина и просторија које им припадају или које користе.

Члан 99.

Сва јавна предузећа и јавне установе који су власници или корисници пословних просторија обавезни су да имају одговарајућу заставу Републике Српске, коју ће уочи републичких празника, прослава и других значајнијих датума и свечаности обавезно истаћи на згради до уличне стране у држачима.

У дане националне и друге проглашене жалости обвезници из овог и претходног члана заставе ће истакнути на пола копља.

Уколико обвезници из претходног става немају уредну и одговарајућу заставу, дужни су је набавити у року од три мјесеца од дана ступања на снагу ове одлуке

Члан 100.

Истакнуте заставе морају се скинути првог радног дана по истеку празника, односно завршене свечаности.

Забрањује се истицање нечитких, изгужваних, поцијепаних, дотрајалих и протупрописно израђених застава.

Члан 101.

На подручју општине Језера на мјестима које одреди орган управе надлежан за комуналне послове постављају се корпе за отпад.

Забрањено је постављање корпи за отпад на :

- стубове саобраћајне сигнализације,

- јарболе за заставе,

- дрвеће и друго растиње,

- мјеста на којима ометају безбједност саобраћаја,

- друга мјеста којима нарушавају естетски изглед насеља.

На корпама за отпад могу се постављати одговарајући натписи који упозоравају грађане за заштиту околине и поштовање комуналног реда у општини Језеро.

О постављању, одржавању и замјени корпи за отпад брине се орган управе надлежан за комуналне послове.

Члан 102.

Изузетно из претходног члана, корпе за отпад на јавним површинама и објектима у којима се обавља пословна дјелатност, могу постављати и друга правна и физичка лица, а на основу одобрења органа управе надлежног за комуналне послове, у ком случају се о њиховом одржавању брине лице које их је поставило.

Члан 103.

Орган управе надлежан за комуналне послове одређује мјеста за постављање клупа за сједење, те врши њихово постављање, одржавање и замјену.

Члан 104.

Јавне фонтане морају се одржавати у уредном и исправном стању о чему се брине предузеће које буде изабрано по Закону о јавним набавкама.

У фонтанама је забрањено купање људи и животиња, коришћење воде на било који начин, бацање отпада, опушака и сл.

Члан 105.

Забрањено је комуналне објекте и уређаје у општој употреби уништавати или на било који други начин оштећивати.

ЈАВНА РАСВЈЕТА

Члан 106.

Јавну расвјету чине: расвјетна тијела постављена на улицама, трговима, парковима, аутобуским станицама, око јавних и спортских објеката, објеката културне и историјске вриједности, око вјерских објеката, те око мостова, степеништа, и сл.

Члан 107.

Електрични стубови и други објекти и инсталације потребни за јавно освјетљење могу се постављати само на основу одобрења за грађење издатог од стране надлежног општинског органа управе и према условима датим у одобрењу.

Члан 108.

Јавна расвјета мора се редовно одржавати у стању функционале исправности (прати, чистити, мијењати уништене или оштећене дијелове, сијалице и сл.).

О одржавању јавне расвјете брине орган управе надлежан за комуналне послове путем овлашћеног предузећа.

Члан 109.

Вријеме укључивања и искључивања јавне расвјете мора се ускладити са годишњим добом и атмосферским приликама, а временски период укључивања и искључивања одређује надлежни орган управе.

Члан 110.

Објекти историјске и културне вриједности морају се освијетлити тако да њихове архитектонске и друге вриједности долазе до пуног изражаја, на начин да извор свјетлости буде заштићен од пролазника.

На расвјетне стубове могу се постављати републичке и украсне заставице, рекламне заставице и рекламни панои, уз одобрење органа управе надлежног за комуналне послове.

Забрањено је прикључивање електричних потрошача на расвјетна тијела и стубове јавне расвјете без одобрења надлежног органа.

# **ОТВОРЕНЕ ПИЈАЦЕ**

Члан 111.

Отворене пијаце се организују за промет пољопривредних и занатских производа (градске пијаце) и за промет стоке (сточне пијаце).

Члан 112.

Отворене пијаце на којима се обавља промет пољопривредних и других производа као и живе стоке морају бити чисте и уредне, о чему се брине надлежно предузеће коме је повјерено организавање и одржавање пијаца.

Члан 113.

Пијачни ред доноси надлежно предузеће које управља и одржава пијаце, на основу сагласности Начелника општине Језеро.

Пијачним редом утврђује се:

- границе и начин уређења пијаце,

- локације тезги и других покретних уређаја,

- радно вријеме пијаце,

- производи које је дозвољено продавати на пијаци,

- начин уређења сточне пијаце (ограда, боксови за стоку, надстрешнице, распоред по врстама стоке, мјесто за улаз, излаз, издавање и отпремање откупљене стоке и слично),

- организација рада и одржавање реда на сточној и градској пијаци (преглед и легализацију увјерења о здравственом стању стоке, рад ветеринара, хигијенске мјере, вагање и исплата стоке, вођење евиденције о промету стоке по врстама и квалитету, кретање цијена и сл.),

- висина накнаде за коришћење пијаце,

- предузимање мјера ради спречавања недозвољених радњи,

- чишћење и одвожење отпада,

- други елементи неопходни за рад пијаце.

Надлежно предузеће коме је повјерено уређење и управљање пијацама, дужно је придржавати се пијачног реда.

Члан 114.

Надлежно предузеће коме је повјерено уређење и управљање пијацама дужно је, обезбиједити исправност и чистоћу опреме и уређаја на истим, а по истеку радног времена пијаце, простор пијаце очистити, опрати и уредити, те уклонити сву робу која је била изложена за продају.

а) Градска пијаца

Члан 115.

Локација градске пијаце одређује се у складу са регулационим планом или генералним урбанистичким планом.

Пијачни простор може бити откривен и наткривен.

Намирнице се на пијацама излажу и продају на наткривеним столовима, који морају бити постављени у реду и разврстани према врстама намирница:

- месо и месни производи,

- заклана и очишћена живина,

- риба,

- јаја,

- млијеко и млијечни производи,

- воће и поврће,

- хљеб и пециво,

- зачини и чајеви.

Месо, риба, хљеб, пециво, млијеко и млијечни производи могу се продавати само у посебним боксовима са свим потребним санитарно-хигијенским и техничким уређајима.

Члан 116.

Забрањено је на градској пијаци:

- продаја прехрамбених намирница у нечистим оштећеним посудама и незаштићене од прашине и инсеката,

- продаја млијека и млијечних производа без опреме продавача у бијелим кецељама, марамама и долактицама, као и додиривање или узимање тих производа рукама без кашике и виљушке,

- паковање и замотавање прехрамбених намирница у нечист и новински папир,

- бацање отпадака изван корпи за отпатке,

- продаја гљива,

- излагање прехрамбених намирница на друге столове, осим пијачних,

- довођење паса и других домаћих животиња,

- излагање намирница у нечистом стању,

- сједење на пијачним столовима и оградама,

- улаз возилима за вријеме рада пијаце,

- становање у баракама и отвореним просторима пијаце,

- остављање возила на пијачним површинама и задржавање возила дуже од потребног времена,

- продаја алкохола,

- припрема и продаја хране (роштиљ, печења и сл.),

- продаја живе перади на столовима у непосредној близини мјеста за продају млијечних производа,

**- продаја акцизне робе**

Члан 117.

Чишћење и прање пијачног простора, столова и других уређаја на градској пијаци као и затварање пијаце врши се сваки дан послије рада пијаце.

Зими се врши чишћење и одвоз снијега са градске пијаце.

б) Сточна пијаца

Члан 118.

Локација сточне пијаце у селу и граду се одређује урбанистичким планом и другим прописима.

Члан 119.

Забрањено је на сточној пијаци:

- продаја млијека и млијечних производа,

- продаја, точење и уживање алкохола,

- продаја воћа и поврћа,

- припрема и служење хране (печења и сл.).

СТАЈАЛИШТА ТАКСИ ПРЕВОЗА

И ПАРКИРАЛИШТА

Члан 120.

Кад су јавне површине уређене и изграђене као стајалишта јавног аутобуског саобраћаја на њима се постављају надстрешнице за заштиту људи, а обавезно и пратећа опрема, - корпе за отпад, клупе, табле са ознаком стајалишта и осталим информацијама везаним за јавни саобраћај и сл.

Члан 121.

Стајалишта такси превоза морају бити јасно означена а иста одржава удружење таксиста.

Члан 122.

Јавна паркиралишта морају бити јасно означена.

РЕД КОД ИЗВОЂЕЊА ГРАЂЕВИНСИХ РАДОВА НА ОБЈЕКТИМА И ДЕПОНОВАЊЕ ОГРЕВНОГ ДРВЕТА НА ЈАВНИМ ПОВРШИНАМА

Члан 123.

За истовар и утовар грађевинског материјала, подизање скела, те поправке вањских дијелова зграде и сличне грађевинске радове, може се привремено користити јавна површина.

Члан 124.

Одобрење за кориштење јавне површине за радове из претходног члана, на захтјев извођача радова или инвеститора издаје орган управе надлежан за комуналне послове.

Члан 125.

Код извођења радова из члана 123. ове одлуке мора се осигурати проходност тротоара и коловоза.

Члан 126.

Заузети дио јавне површине мора се оградити оградом која се мора посебно означити и по потреби освијетлити.

Извођач грађевинских радова дужан је осигурати да се грађевински материјал на градилишту не расипа.

Члан 127.

Јавна површине се у правилу не може користити за одлагање земље и шута и другог отпадног грађевинског материјала.

Извођач грађевинских радова дужан је вишак земље са ископа и отпадни грађевински материјал одлагати на за ту сврху предвиђене депоније.

Извођач радова је дужан да по завршетку радова уклони опрему а јавну површину доведе у првобитно, односно уредно стање.

Члан 128.

За истовар огревног материјала може се привремено користити јавна површина, осим јавне зелене површине, под условом да се кориштењем не омета саобраћај пјешака и возила.

Довоз и истовар огревног материјала – трупаца може се вршити у градском подручју у периоду од 8 до 20 часова.

Резање огревног материјала може се вршити у периоду од 8 до 15 часова и од 17 до 20 часова.

Огревни материјал мора се уклонити са јавне површине најкасније у року од 72 часа, кориштена површина очистити и опрати,а евентуална оштећења санирати.

УКЛАЊАЊЕ ПРОТИВПРАВНО ПОСТАВЉЕНИХ ПРЕДМЕТА

И НАПУШТЕНИХ ВОЗИЛА

Члан 129.

Сви протиправно постављени предмети и уређаји на објектима и јавним површинама (монтажно-демонтажни и импровизовани објекти, покретни уређаји, тенде, штандови, приколице, рекламни и други панои, натписи фирми, обавјештења, путокази, стубићи, посуде за цвијеће, грађевински материјал, огревни материјал, нерегистрована возила и слични предмети и уређаји) морају се уклонити.

Ако власник, односно корисник, сам не уклони противправно постављени предмет, комунална полиција ће донијети рјешење о уклањању истог о трошку власника, односно корисника, укључујући и трошкове премјештања и складиштења, а уколико је дошло до оштећења јавне површине укључују се и трошкови довођења јавне површине у првобитно стање.

Члан 130.

Напуштена, нерегистрована, хаварисана и техникчи неисправна возила и њихови дијелови остављени на јавним површинама уклониће се о трошку власника и депоновати на за то одређено мјесто.

Члан 131.

Напуштеним возилом у смислу претходног члана сматра се возило за које је очигледно да се не може користити.

Уколико је власник возила непознат комунални полицајац ће донијети рјешење којим ће наложити да се возило уклони у одређеном року.

Ово рјешење се оставља на возилу уз назначење часа и дана када је остављено и тиме се сматра да је извршено уредно достављање.

Трошкове уклањања сноси орган управе надлежан за комуналне послове.

Власник је дужан преузети своје возило у року од 15 дана од дана уклањања уз намирење трошкова (уклањање, лежарина и сл.).

У противном након истека рока из претходног става, возило се продаје у секундарне сировине ради намирења насталих трошова премјештања и складиштења и трошкова продаје.

Приход остварен продајом ових возила уплаћује се у буџет општине Језеро.

IX - НАДЗОР

Члан 132.

Надзор над провођењем одредаба ове одлуке врши орган управе надлежан за комуналне послове, комунална полиција општине Језеро и надлежна инспекција, свако из своје надлежности у складу са законским прописима.

Члан 133.

Комунални полицајац, односно инспектор, рјешењем налаже извршење одређених мјера и радњи и одређује рок за њихово извршење.

Правна и физичка лица као и самостални привредници дужни су омогућити комуналном полицајцу, односно инспектору, несметано обављање контроле, а посебно приступ до просторија, објеката и земљишта.

X - КАЗНЕНЕ ОДРЕДБЕ

Члан 134.

Новчаном казном у износу од 500 до 5.000 KM казниће се правно лице, а у износу од 100 до 500 KM одговорно лице у правном лицу за почињене прекршаје, односно ако поступи супротно одредбама следећих чланова: 6, 8. (став 2. 3. и 4.), 9, 10, 16, 19, 20, 21, 22, 23, 24, 25, 26, 27, 28, 29, 32, 34, 35, 36, 37, 38. (став 1.), 40. (став 2.), 41, 45, 46, 47, 48, 49, 51, 53, 54, 56. (став 2.), 59, 60, 61, (став 1. и 3.), 62. (став 2.), 63, 65, 66, 67, 70, 72, 73 , 75 , 76, 77 ,81 , 84 ,85 (став 1.), 87, 89, 90 (став 1.и 2.), 91, 92, 93, 97, 99, 100, 101, 104,105, 106 (став 1), 110 (став 3), 111, 114, 116, 117, 120, 121, 122, 125, 126, 127,128, 129 (став 1).

Члан 135.

Новчаном казном у износу од 200 до 1.000 KM казниће се самостални привредник, односно предузетник за почињене прекршаје, односно ако поступи супротно одредбама следећих чланова: 6, 8, 9, 16, 19. (став 1. 2. и 3.), 21, 22, 23, 24, 25, 26, 27, 28, 29, 34, 35, 36. (став 1. тачка 11.), 37, 38. (став 1.), 41. (став 1. тачка 2. и 3.), 45, 46, 47, 48, 49, 51, 53, 54, 61 (став 1. и 3.), 62 (став 2.), 63, 65, 67, 70, 72, 73, 74, 75, 76, 77,84, 85 (став 1), 89, 90 (став 1 и 2), 91, 92, 93, 97, 99, 100, 101, 105, 110 (став 3), 116, 120, 121,122, 125, 126,127, 128,129 (став 1).

Члан 136.

Новчаном казном у износу од 100 до 500 KM казниће се физичко лице за почињене прекршаје, односно ако поступи супротно одредбама следећих чланова: 6, 8, 9. (став 3.), 16, 19, 21, 22, 23, 24, 25, 26, 27, 28, 29, 34, 35, 38. (став 1.), 45, 46, 47, 48, 49, 51, 53,54 61 (став 1. и 3.), 62. (став 2.), 63, 65, 67, 70, 72, 73, 74, 75, 76.(став 2.), 77, 84, 85 (став 1), 89, 90 (став 1. и 2.), 91, 92, 93,97, 101, 104 (став 2), 105, 110 (став 3), 116, 119, 120, 125, 126,127, 128, 129 (став 1).

Члан 137.

За прекршаје из ове одлуке које изврши малољетнк, казниће се његов родитељ, усвојилац, односно старатељ, ако је учињени прекршај посљедица њиховог пропуштања дужног старања о малољетнику.

XI- ПРЕЛАЗНЕ И ЗАВРШНЕ ОДРЕДБЕ

Члан 138.

Ступањем на снагу ове одлуке престаје да важи Одлука о комуналном реду („Службени гласник општине Језеро", број: 5/05 и 7/06).

Члан 139.

Ова одлука ступа на снагу осмог дана од дана објављивања у „Службеном гласнику општине Језеро.

**Број:010-013-566/17 Предсједник СО-е**

**Дана,31.05.2017.год. Драгана Карага с.р.**